古詩十五韻送胡天放西遊
作者：戴表元
朝代：宋

paragraphs: 有鐵莫妄鎔，鎔作俠士椎。
有帛莫妄縫，縫作山人衣。
君看天放翁，氣貌絕清羸。
濩落七尺身，仁義充膚肌。
無家救人窮，無田恤人饑。
江湖三十秋，白頭轉嶇崎。
餘情尚灑灑，不吐酸寒辭。
事慕古豪傑，諸兒那得知。
或云有仙骨，深中愈難窺。
趫騰華佗戲，偃蹇梁鴻噫。
世態貴反覆，口語瀾翻飛。
夫子顧之笑，百觸不發機。
寧當待溝壑，西山古誰悲。
佩君珊瑚鈎，酌以玻璃巵。
相知豈云無，去去勿復疑。